**Informatīvais ziņojums**

**“Par Eiropas Savienības Vispārējo lietu padomes 2016. gada**

**13. decembra sanāksmē izskatāmajiem jautājumiem”**

**1. Eiropas Savienības Ministru padomes sanāksmes darba kārtība**

2016. gada 13. decembrī Briselē notiks Eiropas Savienības (ES) Vispārējo lietu padomes (VLP) sanāksme. VLP darba kārtībā ir iekļauti šādi jautājumi:

1. ES Daudzgadu finanšu shēmas vidusposma pārskats;
2. ES Paplašināšanās un stabilizācijas un asociācijas process;
3. Gatavošanās 15. decembra Eiropadomei – secinājumu projekts;
4. Iestāžu nolīgums par labāku likumdošanas procesu;
5. 2017. gada Eiropas semestris.
6. **ES Daudzgadu finanšu shēmas vidusposma pārskats**

VLP Slovākijas prezidentūra ES Padomē (prezidentūra) plāno informēt par panākto progresu diskusijās ES Padomē (Padome) par ES Daudzgadu finanšu shēmas 2014.-2020. gadam vidusposma pārskatu. Balstoties uz diskusijām un dalībvalstu viedokļiem Padomē, Slovākijas prezidentūra līdz šim nākusi klajā ar pieciem kompromisa priekšlikumiem Padomes pozīcijai attiecībā uz vidusposma pārskatu. 15. novembra VLP tika panākta plaša vienošanās (*broad* *agreement*) par prezidentūras piekto kompromisa priekšlikumu, vienai dalībvalstij saglabājot atrunu. Šobrīd turpinās aktīvs darbs pie Padomes galīgās pozīcijas noformulēšanas, lai varētu uzsākt formālas sarunas ar Eiropas Parlamentu (EP).

[Latvijas nostāja: Latvija vērtē esošo prezidentūras kompromisa priekšlikumu kā līdzsvarotu un cer, ka vienošanās Padomē varētu tikt panākta vistuvākajā laikā, lai laicīgi varētu uzsākt sarunas ar EP un vidusposma pārskatu noslēgt vēl šogad.]

*Izvērsta sākotnējā Latvijas nostāja par ES Daudzgadu finanšu shēmas vidusposma pārskatu ir atspoguļota Latvijas Republikas nacionālajā pozīcijā Nr.1 “Par Eiropas Savienības daudzgadu finanšu shēmas 2014.-2020. gadam vidusposma pārskatu” (apstiprināta Ministru kabinetā 2016. gada 11. oktobrī un Saeimas Eiropas lietu komisijā 2016. gada 13. oktobrī).*

1. **ES Paplašināšanās un stabilizācijas un asociācijas process**

Vispārējo lietu padomē paredzēts pieņemt Padomes secinājumus par ES paplašināšanos un stabilizācijas un asociācijas procesu. Secinājumi ir balstīti uz Eiropas Komisijas (EK) 2016. gada ziņojumu par ES paplašināšanās politiku, kā arī ziņojumiem par Rietumbalkānu valstīm – Albāniju, Bosniju un Hercegovinu, Kosovu, bijušo Dienvidslāvijas Republiku Maķedoniju, Melnkalni, Serbiju un Turciju, kur izvērtēta aktuālā situācija un valstu gada laikā panāktais progress to virzībā uz ES.

EK ir secinājusi, ka dalības ES perspektīva turpina dot rezultātus, veicinot politiskās un ekonomiskās reformas un tādā veidā sekmējot valstu attīstību. Tā kā reformu ieviešana ir ilgtermiņa process, joprojām tiek konstatēti trūkumi un valstīm jāiegulda liels darbs to novēršamā. Īpaši tas attiecas uz likuma varu un ekonomisko attīstību (piemēram, nevienā valstī šogad nav progresa vārda un mediju brīvības jomā). Komisija arī uzsver, ka ES pievienošanās sarunas nav pašmērķis, bet gan daļa no plašāka valstu modernizācijas procesa, lai uzlabotu šo valstu iedzīvotāju dzīves līmeni.

Latvijas nostāja:

1. Latvija apsveic kandidātvalstu un potenciālo kandidātvalstu progresu gada laikā un aicina tās turpināt reformas EK identificētajās jomās.
2. Padomes secinājumiem jābūt sabalansētiem, atspoguļojot paplašināšanās valstu veikumu, aicinot turpināt nepieciešamās reformas, vienlaikus apliecinot, ka paplašināšanās aizvien ir viena no nozīmīgām ES politikām.
3. ES paplašināšanās process, kas balstās uz stingriem un skaidriem kritērijiem, ir galvenais reformu virzītājs Rietumbalkānu valstīs.
4. Pēdējā laika notikumi (vārda brīvības jomā, žurnālistu un parlamentāriešu aresti, plāni atjaunot nāvessodu) Turcijā raisa bažas. Turcija ir nozīmīga ES partnervalsts, uzskatām, ka ir jāturpina dialogs un sadarbība.

*Izvērsta Latvijas nostāja ir atspoguļota Latvijas Republikas nacionālajā pozīcijā Nr.9 “Par Paplašināšanos un stabilizācijas un asociācijas procesu”.*

1. **Gatavošanās 15. decembra Eiropadomei – secinājumu projekts**

VLP plānota diskusija par 15. decembra Eiropadomes secinājumu projektu.

Eiropadomes darba kārtībā šobrīd ir iekļauti četri jautājumu bloki: migrācija; drošība; ekonomiskā un sociālā attīstība, un jaunatne; ārējās attiecības.

**Migrācijas** blokā Eiropadome izvērtēs paveikto partnerību veidošanā ar piecām prioritārajām izcelsmes un tranzīta valstīm (Etiopijā, Mali, Nigērijā, Nigērā un Senegālā), lai novērstu nelegālo migrāciju uz ES un sekmētu nelegālo migrantu atgriešanu. Īpašu uzmanību paredzēts pievērst atgriešanā sasniegto rezultātu izvērtēšanai. Tāpat Eiropadome izvērtēs sasniegto ES-Turcijas vienošanās ieviešanā. Eiropadomes uzmanības lokā būs arī jautājums par progresu atbilstošu finanšu instrumentu izveidē cīņai ar migrācijas pamatcēloņiem. Eiropadome izvērtēs paveikto darbā pie Kopējās patvēruma sistēmas reformas, t.sk. attiecībā uz solidaritātes un atbildības principu piemērošanu nākotnē.

Eiropadome pievērsīs uzmanību **drošības** iekšējai un ārējai dimensijai. Valstu un valdību vadītāji izvērtēs paveikto kontroles uzlabošanai uz ES ārējās robežas un cīņā pret terorismu. Īpaša uzmanība tiks pievērsta ES-NATO augstāko amatpersonu deklarācijas, kas tika parakstīta Varšavā 2016. gada 8. jūlijā, ieviešanai. Sagaidāms, ka Eiropadome valstu un valdību vadītāju līmenī apliecinās, ka svarīgi īstenot 14. novembrī Ārlietu padomē pieņemtos secinājumus par ES Globālās stratēģijas ieviešanu drošības un aizsardzības jomā. Tāpat uzmanība tiks pievērsta jaunajam EK priekšlikumam Eiropas Aizsardzības rīcības plāna un Eiropas Aizsardzības fonda izveidošanai.

**Ekonomiskās, sociālās attīstības un jaunatnes** jautājumu blokā Eiropadome īsi pievērsīsies dažādu Vienotā tirgus stratēģiju ieviešanai (Digitālā vienotā tirgus, Kapitāla tirgus savienības, Enerģētikas savienības un Vienotā tirgus). Plašāka diskusija par šo jautājumu paredzēta 2017. gada marta Eiropadomē. Valstu un valdību vadītāji diskutēs par jauniešu atbalstam veltīto ES programmu darbības uzlabošanu ar mērķi veicināt jauniešu nodarbinātību, apmācību un mobilitāti.

**Ārējās attiecību** blokā, iespējams, Eiropadome atgriezīsies pie jautājuma par ES-Ukrainas Asociācijas līguma ratifikāciju Nīderlandē.

Latvijas nostāja

Latvija atbalsta iekļaušanai Eiropadomes secinājumos piedāvātos elementus.

Latvija uzskata, ka **migrācijas** jomā svarīga ir līdz šim pieņemto lēmumu īstenošana. Prioritāte joprojām ir ES ārējās robežas stiprināšana, t. sk. nodrošinot Eiropas Robežu un krasta apsardzes ātrās reaģēšanas rīcībspēju pilnā apmērā līdz šī gada beigām. Jāturpina darbs pie partnerībām ar prioritārajām izcelsmes un tranzīta valstīm. Svarīgi saglabāt elastību, lai, veidojoties jauniem migrācijas ceļiem un pieaugot nelegālās migrācijas plūsmām no citām izcelsmes vai tranzīta valstīm, būtu iespējams strādāt pie partnerībām arī ar citām valstīm. Latvija atbalsta EK priekšlikumu ES Ārējo investīciju plāna izveidei, t.sk. izveidojot Eiropas Fondu ilgtspējīgai attīstībai. Būtiski, lai fonda līdzekļi tiktu novirzīti gan ilgtspējīgas attīstības veicināšanai Āfrikas valstīs, tādējādi cīnoties ar migrācijas pamatcēloņiem, gan arī tiktu izmantoti ES Kaimiņu politikas mērķu sasniegšanai. Latvija uzskata, ka ir jārod visām dalībvalstīm pieņemams risinājums Kopējās Eiropas patvēruma sistēmas reformai. Jebkādiem mehānismiem patvēruma meklētāju pārdalei ES vai pārmitināšanai no trešajām valstīm jābalstās uz brīvprātības principa.

Latvija uzskata, ka ir svarīgi augstākajā līmenī pievērst uzmanību **drošības** jautājumiem. Transatlantiskā saite joprojām ir Eiropas drošības un aizsardzības stūrakmens.  Latvija atbalsta ciešāku ES dalībvalstu sadarbību kopējās drošības un aizsardzības politika ietvaros, vienlaikus nodrošinot, lai ES drošības un aizsardzības spējas papildinātu NATO spējas. Tāpat Latvijai ir svarīga ciešāka koordinācija starp ES un NATO, īpaši jautājumos par hibrīdo apdraudējumu, kiberdrošību, stratēģisko komunikāciju un atbalstu partneriem. Atbalstām praktiskos priekšlikums, kas izstrādāti ES-NATO augstāko amatpersonu deklarācijas ieviešanai. Rūpīgi izvērtēsim 30. novembrī klajā laistos EK priekšlikumus aizsardzības jomā.

Latvija atbalsta, ka Eiropadome īsi pievēršas dažādu Vienotā tirgus stratēģiju ieviešanai. Atbalstām pozitīva signāla sūtīšanu jauniešu nodarbinātības, apmācības un mobilitātes kontekstā. Svarīgi turpināt iesākto atbalstu jauniešiem valstīs, kurās situācija kopumā uzlabojusies, bet nav vēl nostabilizējusies.

Latvija uzskata, ka ir svarīgi noslēgt ES ratifikācijas procesu, lai ES-Ukrainas Asociācijas līgums stātos spēkā.

*Latvijas pozīcija par 15. decembra Eiropadomē izskatāmajiem jautājumiem tiks sagatavota un iesniegta izskatīšanai 2016. gada 13. decembra Ministru kabineta sēdē.*

1. **Iestāžu nolīgums par labāku likumdošanas procesu**

*Likumdošanas plānošana*

Balstoties uz šī gada 27. oktobrī publicēto EK darba programmu 2017. gadam, tiek izstrādāta kopēja Padomes, EK un EP deklarācija, kurā noteikti svarīgi politiskas nozīmes jautājumi, kas būtu izskatāmi prioritārā kārtībā. VLP sanāksmē plānots apstiprināt kopējo Padomes, EK un EP deklarāciju. Informatīvā ziņojuma izstrādāšanas brīdī deklarācijas teksts nav pieejams, tas tiek apspriests trīspusējās Padomes, EK un EP sarunās.

Latvijas nostāja: Latvijas interesēs ir politiski un ekonomiski saliedēta ES, sociālekonomiskās attīstības un izaugsmes, kā arī drošības veicināšana. Kopīgajā Padomes, EK un EP deklarācijā jāņem vērā šā gada 16. septembrī ES valstu un valdību vadītāju neformālajā sanāksmē Bratislavā apstiprinātais darba plāns.

*Izvērsta Latvijas nostāja ir atspoguļota Latvijas Republikas nacionālajā pozīcijā Nr.1 “Par Latvijai prioritāriem ES jautājumiem 2017. gadā” (apstiprināta Ministru kabinetā 2016. gada 8. novembrī un Saeimas Eiropas lietu komisijā 2016. gada 9. novembrī).*

*Iestāžu nolīguma par labāku likumdošanas procesu ieviešana*

VLP sanāksmē Slovākijas prezidentūra informēs par šajā pusgadā paveikto Iestāžu nolīguma par labāku likumdošanas procesu ieviešanā.

Paredzams, ka prezidentūra informēs par progresu kopīgas normatīvo aktu priekšlikumu datubāzes izveidē, deleģēto aktu un īstenošanas aktu nošķiršanas kritēriju izstrādē, kā arī gatavošanos EK, EP un Padomes sarunām par starpinstitūciju vienošanos par starptautisko tirdzniecības nolīgumu noslēgšanas procesu.

1. **2017. gada Eiropas semestris**

Vispārējo lietu padomē EK prezentēs 16. novembrī publicēto 2017. gada Izaugsmes ziņojumu (Ziņojumu), kas nosaka ES prioritātes ekonomikas un sociālās politikas jomās 2017. gadam.

Ziņojumā EK aicina dalībvalstis pastiprināt centienus trīs ekonomikas politikas prioritāšu īstenošanā: palielināt investīcijas, turpināt strukturālās reformas un īstenot atbildīgu fiskālo politiku, vienlaikus koncentrējoties uz sociālo taisnīgumu un iekļaujošāku izaugsmi.

Lai palielinātu investīcijas, EK norāda, ka: 1) jāuzlabo finanšu sektora darbība, turpinot reformēt riska kapitāla regulējumu, pilnveidojot Kapitāla tirgu savienības darbību, steidzami vienojoties par izskatīšanā esošajām iniciatīvām banku regulēšanas jomā, veicinot banku iespēju veikt ienākumus nenesošu aizdevumu[[1]](#footnote-1) pārdošanu, kā arī pabeidzot banku savienības izveidi; 2) jāpagarina Eiropas Stratēģisko investīciju fonda (ESIF) darbības termiņš un jādubulto tā apmērs, jāpalielina vienkāršotas papildus iespējas ESIF finansējumu kombinēt ar Eiropas strukturālo un investīciju fondu (ESI) finansējumu, kā arī Eiropas infrastruktūras savienošanas instrumentu (CEF); 3) EK ES mērogā jāturpina veikt pasākumus ar mērķi uzlabot vispārējo investīciju vidi, t.sk., padziļinot vienoto tirgu; 4) dalībvalstu līmenī jāpastiprina centieni novērst šķēršļus ieguldījumiem valsts, reģionālā un vietējā līmenī. Jāpalielina ES kā investīciju galamērķa pievilcīgums gan ārvalstu ieguldītāju, gan pašmāju ieguldītāju vidū.

Turpinot strukturālo reformu īstenošanu: 1) dalībvalstīm ir vairāk jāinvestē tādu labvēlīgu apstākļu radīšanā, kas veicina nodarbinātības palielināšanu, augstas kvalitātes darba vietu radīšanu, efektīvu apmācību un kvalifikācijas celšanu; 2) dalībvalstīm ir jāpārveido savas sociālās aizsardzības sistēmas, lai tās labāk veicinātu līdzdalību darba tirgū, nodrošinātu pienācīgu nodarbinātības aizsardzību un ienākumu aizvietošanu (pabalstus); 3) nodokļu un pabalstu shēmām ir jānodrošina adekvāts sociālais atbalsts un stimuls strādāt, līdztekus dalībvalstīm ir jāievieš mūsdienīgas nodokļu sistēmas, kas atbalsta izaugsmi un ir taisnīgas; 4) jāturpina darbs pie priekšlikumiem, kas saistīti ar Vienotā tirgus noteikumu izpildes nodrošināšanu, kā arī pie pasākumiem komercpakalpojumu jomā, tajā skaitā pie pārrobežu sniegšanas atvieglošanas, komercdarbības reorganizēšanas un maksātnespējas.

Atbildīgas fiskālās politikas īstenošanā: 1) dalībvalstu fiskālajai politikai būtu jāatbalsta izaugsme, vienlaikus nodrošinot ilgtermiņa parāda atmaksāšanu; 2) dalībvalstīm, kurās pastāv fiskālās telpas iespējas, tās ir jāizmanto pieprasījuma stabilizēšanai; 3) savukārt dalībvalstīm, kurās fiskālās telpas iespēju nav, ir jāizpilda Stabilitātes un izaugsmes pakta prasības un jāizmanto visas iespējas stimulēt reformas un uzlabot valsts finanšu kvalitāti, lai veicinātu nodarbinātību un izaugsmi.

Ziņojumā tiek norādīts, ka ES notiek vairākas pozitīvas pārmaiņas, kas liecina par ES ekonomikas elastību un atlabšanu. Jau vairākus gadus ES un eurozonas ekonomikā ir vērojama mērena izaugsme un tiek prognozēts, ka nākamajos gados tā turpināsies. ES IKP pašlaik ir augstāks, nekā tas bija pirms krīzes. ES bezdarba līmenis pastāvīgi samazinās, un 2016. gada septembrī tas bija tikai 8.6%, tādējādi sasniedzot zemāko līmeni kopš 2009. gada. Kopumā kopš 2013. gada ir radīti 8 miljoni jaunu darbavietu. Līdztekus ir palielinājies ekonomiski aktīvā darbaspēka (vecuma grupā no 20 līdz 64 gadiem) nodarbinātības līmenis, sasniedzot 71,1% 2016. gada otrajā ceturksnī, un pirmo reizi tas pārsniedza 2008. gadā novēroto. Kopš 2014. gada (ES 2014. gads +1.2%) ir pieaudzis investīciju kopapjoms un tiek prognozēts, ka tas turpinās palielināties (ES 2018. gads +2.8%). Valsts budžeta deficīta vidējais rādītājs eurozonā, kas vēl pirms dažiem gadiem pārsniedza 6%, šogad ir mazāks par 2% un ir sagaidāms, ka šāds samazinājums turpināsies. Valsts parāda līmenis ir nostabilizējies, salīdzinot ar 2014. gadā sasniegto maksimumu, un ir sagaidāms, ka tas turpinās nedaudz samazināties arī nākamajos gados (2016. gadā 86.0%, eurozonā – 91.6%).

Vienlaikus Ziņojumā tiek norādīts, ka ekonomikas atlabšana joprojām ir nestabila. Izaugsmes, nodarbinātības un investīciju rādītāji joprojām atpaliek no vēlamā. Eurozonā un ES kopumā joprojām pastāv arī būtiska makroekonomiskā nesabalansētība un vispārīgi riski, turklāt ir apstājusies konverģence dalībvalstu vidū un daudzos gadījumos arī atsevišķu dalībvalstu ietvaros. Joprojām ir plaši jūtamas krīzes sekas, tās ietekme sociālajā jomā, liels valsts un privātā sektora parāds, kā arī ienākumus nenesošu aizdevumu īpatsvars.

Reizē ar Ziņojumu EK publicēja arī ES Padomes rekomendācijas eurozonas ekonomikas politikai, Paziņojumu par virzību uz pozitīvu fiskālo nostāju eurozonā, Agrās brīdināšanas mehānisma ziņojumu un Vienotu nodarbinātības ziņojumu. Ar minēto dokumentu publicēšanu ir uzsākts 2017. gada Eiropas ekonomiskās politikas koordinēšanas cikls jeb Eiropas semestris, kas nodrošina ES dalībvalstu ekonomikas politiku koordināciju ar nolūku veicināt izaugsmi un darbavietu izveidi.

Latvijas nostāja: Latvija kopumā atbalsta EK piedāvāto trīs integrēto prioritāšu īstenošanu, proti, dalībvalstīm un ES kopumā jāturpina investīciju palielināšana, jāturpina īstenot strukturālas reformas un jāīsteno atbildīga fiskālā politika.

*Ekonomikas ministrija ir uzsākusi darbu Latvijas pozīcijas izstrādes par 2017. gada Izaugsmes ziņojumu.*

**2. Latvijas delegācija ES Vispārējo lietu padomes 2016. gada 13. decembra sanāksmē**

Delegācijas vadītāja:          Sanita Pavļuta-Deslandes, vēstniece, pastāvīgā pārstāve ES.

Delegācijas dalībnieki:         Kristīne Stepa, pirmā sekretāre, Antici, Latvijas Republikas Pastāvīgās pārstāvniecības Eiropas Savienībā COREPER II departaments;

                                            Mārtiņš Klīve, Ārlietu ministrijas Dienvidaustrumeiropas un ES paplašināšanās nodaļas vadītājs.

Iesniedzējs: ārlietu ministrs Edgars Rinkēvičs

Vīza: valsts sekretāra p.i. Inga Skujiņa

05.12.2016. 00:00

2072

Anda Sāre, 67015929

anda.sare@mfa.gov.lv

1. Ienākumus nesošs kredīts nodrošina bankai procentu ienākumus, kas tai nepieciešami, lai gūtu peļņu un izsniegtu jaunus aizdevumus. Ja kredītņēmējs pārtrauc atmaksāt aizdevumu vai maksāt procentus, pēc noteikta laika bankai šis parāds jāklasificē kā "ienākumus nenesošs kredīts”. [↑](#footnote-ref-1)